ባለሥልጣኑ 2ሺ 600 በላይ ቅርሶችን መዘገበ
-በተጠናቀቀው የበጀት ዓመት 2ሺ625 ቅርሶችን መመዝገቡን የቅርስ ጥናትና ጥበቃ ባለሥልጣን አስታወቀ።በባለሥልጣኑ የሕዝብና አለም አቀፍ ግንኙነት ረዳት ኃላፊ አቶ ፋንታ በየነ ለዋልታ እንደገለጹት ከተመዘገቡት ቅርሶች ውስጥ 2 ሺህ 500 የሚሆኑት ተንቀሳቃሽ ሲሆኑ የተቀሩት 125ቱ ደግሞ ቋሚ ቅርሶች ናቸው፡፡ከቅርስ ምዝገባው በተጨማሪ በ102 ተንቀሳቃሽና 17 ቋሚ ቅርሶች ላይ በ8 ሚሊዮን ብር ወጪ የጥበቃና እንክብካቤ ሥራ መከናወኑን ኃላፊው ተናግረዋል፡፡በላሊበላና በአካባቢው ያሉትን የቤተ-ገብርኤልና ቤተ-ሩፋኤል አብያተ ክርስቲያናት  ህንጻዎችን ከወርልድ ሞመንተም ፈንድ ከተባለ ድርጅት ጋር በመተባበር ለመጠገንም እንቅስቃሴዎች እየተደረጉ እንደሚገኙ አቶ ፋንታ ጠቅሰዋል፡፡በተጨማሪም የጌዲዮ ባህላዊና ተፈጥዓዊ መልከዓ ምድር ፤የመልካ ቁንጥሬ ትክል ድንጋይ ፤የድሬ ሼክ ሁሴን፤ የምርሃነ ክርስቶስ ጥንታዊ ቤተክርስቲያንና የመስቀል በዓል አከባበርን በአለም ቅርስነት ለማስመዝገብ የባለሥልጣን መ/ቤቱ ከፍተኛ ጥረት እያደረገ እንደሚገኝ ኃላፊ ተናግረዋል፡፡   በተጠናቀቀው የበጀት ዓመት 177ሺ 057 ሰዎች በብሔራዊ ሙዚየሙ ውስጥ የሚገኙ ታሪካዊ ፤ ባህላዊ ቅርስና የሰው ልጅ ቅሪተ አካላትን የጎበኙ ሲሆን በዚህም 768ሺ379 ብር ገቢ መገኘቱን አቶ ፋንታ ገልጸዋል ፡፡ሙዚየሙን ከጎበኙት መካከል 44ሺ097 የሚሆኑት የውጪ ዜጎች መሆናቸውን ኃላፊው ገልጸዋል ፡፡